
NOVÝ TRAŤOVÝ REKORD PRE SLOVAKIA RING
Orechová Potôň, 7.9.2026 - Cez víkend hostil SLOVAKIA RING piate podujatie medzinárodného motocyklového šampionátu Alpe Adria, ktorého súčasťou boli aj národné majstrovstvá niekoľkých krajín, medzi nimi aj Slovenska. V silnej medzinárodnej konkurencii jazdcov z celej Európy sa nestratili ani slovenskí pretekári, ktorí potešili množstvo prítomných divákov peknými výkonmi.
Diváci mali v rámci voľného vstupu na tribúny možnosť navštíviť aj parkovisko pretekárskych strojov, kde mohli nahliadnuť do zázemia jednotlivých tímov a stretnúť sa s pretekármi. Túto možnosť naplno využili a mohli sa tak porozprávať či odfotiť s hviezdami motocyklového športu, ktoré na podujatí štartovali.
A tie tam naozaj boli. Veď napríklad štvornásobný majster sveta FIM EWC, Španiel David Checa, bol veľkým ťahákom podujatia. Preteky poňal ako prípravu na 24-hodinovku Bol d'Or, na ktorej bude štartovať za slovenský tím Maco Racing. Legendárny Španiel sa na tímovú Yamahu posadil po prvý raz a hneď vybojoval dve pódiové umiestnenia v triede Superbike.
Práve Superbiky podľa očakávania ovládol český pretekár Michal Filla, ktorý sa navyše po rokoch opäť stáva oficiálnym rekordérom nášho okruhu. Počas druhých pretekov zajazdil čas 2:02,452.
Svojimi výkonmi však divákov nepotešili len zahraniční pretekári, ale aj domáci zástupcovia. Vo fantastických súbojoch početnej skupinky pretekárov v triede Supersport 300 žiaril Jakub Adamik, ktorý skončil vo všetkých troch jazdách – v oboch pretekoch aj v Sprint Race – na štvrtom mieste. Trošku ho síce mrzelo, že to nevyšlo na pódium, no jeho jazda bola obdivuhodná a jeho pretekársky progres je jednoznačný.
Najväčšie úspechy z našich jazdcov vybojoval Ladislav Veverka v triede 600 New Generation. Zvíťazil v prvých pretekoch aj v Sprint Race a o víťazstvo v druhých pretekoch ho až v závere pripravil český jazdec Václav Bittman, ktorý tak Veverkovi oplatil porážku zo Sprint Race. Úspešný bol aj Tomáš Svitok, ktorý vybojoval tri druhé miesta v triede Supersport.
Veľký obdiv zožala aj poľská pretekárka Patrycja Sowa, ktorá jazdí s licenciou Slovenskej motocyklovej federácie. Vybojovala pódiové umiestnenia v triedach 600 NG a Sportbike. Výrazný progres zaznamenal aj náš Peter Gazdík, ktorý v druhých pretekoch triedy Superstock 1000 vybojoval ôsme miesto.
Celý víkend na SLOVAKIA RINGU sprevádzalo ideálne počasie, ktoré prispelo k vydarenému priebehu podujatia. Aj pády pretekárov sa našťastie skončili bez vážnejších zranení, a tak sa všetci prítomní fanúšikovia i pretekári rozchádzali domov s krásnymi zážitkami a nedočkavosťou na ďalšie preteky šampionátu Alpe Adria, ktoré sa na našom okruhu určite uskutočnia aj v roku 2027.
Kompletné výsledky: https://drive.pro022.com/s/an6YEsysAGszJtR
Text: Richard Karnok

***
Okruh SLOVAKIA RING / Areál SLOVAKIA RING
SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť. 
SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom off-road areáli a užiť si relax v hoteli. Súčasťou širšieho areálu je aj Malkia Park - útočisko pre exotické zvieratá. K novým atrakciám patrí tiež Vojenské múzeum. Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne CENTRUM BEZPEČNEJ JAZDY s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a Hoteli Ring***, ktorý ponúka komfortné ubytovanie. Poslednou akvizíciou v areáli je špičkové Slovenské motokárové centrum a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.
GENERÁLNYM REKLAMNÝM PARTNEROM OKRUHU JE OMV SLOVENSKO.

